<classify> ILE kauli kuwa, watakaotafuna fedha za serikali watazitapika, inaonekana kutimia kwa watumishi saba wa halmashauri za wilaya za Kilombero na Mji Ifakara mkoani Morogoro.Hali hiyo inatokana na Waziri Mkuu, Kasim Majaliwa, kuwasimamisha kazi na kuwapa siku tatu warudishe zaidi ya Sh bilioni 1.3 wanazotuhumiwa kuzikwapua.Mbali na kuwasimamisha kazi watumishi hao, pia amemwagiza Mkurugenzi Mtendaji wa Halmashauri ya Mji Ifakara, Francis Ndulane, anayedaiwa kuingiziwa fedha za makusanyo ya mapato kwenye akaunti yake ya NMB kiasi cha Sh milioni tano, kuzirudisha na kuziingiza katika akaunti ya halmashauri hiyo.Waziri Mkuu aliwasimamisha kazi watumishi hao wakati wa kikao chake na watumishi wa Halmashauri za Wilaya ya Kilombero na Mji Ifakara, kilichofanyika jana mjini Ifakara.Majaliwa yupo kwenye ziara ya siku nne mkoani Morogoro.Francis Ndulane ni nani, kumbe ni wewe Mkurugenzi upo kwenye orodha ya watumishi wenye kudaiwa fedha na kwenye akaunti yako ya NMB imeingizwa shilingi milioni tano.Sasa ninakutaka ndani ya siku mbili kabla ya sijamaliza ziara yangu uwe umelipa fedha hizi kwenye akaunti ya halmadhauri na uniwasilishie stakabadhi ya maingizo ya fedha hizi niipate mimi mwenyewe, alisema Waziri Mkuu.Waliosimamishwa kazi kwa tuhuma za ubadhirifu wa fedha za makusanyo ya mapato ya ndani na kuzitumia binafsi kutoka Halmashauri ya Mji Ifakara ni Leina Mrema, ambaye alikuwa Mhasibu wa Mapato wa halmashauri hiyo, kabla ya kuhamishiwa Halmashauri ya Wilaya ya Kilombero.Mrema anatuhumiwa kufanya ubadhirifu wa Sh milioni 298, anazodaiwa kuchukua kutoka kwa Ofisa Mtendaji wa Kata ya Viwanja Sitini, Linusi Mudasi, ambaye ni miongoni mwa waliosimamishwa kazi, akituhumiwa kwa upotevu wa Sh milioni 275.Mwingine anayetuhumiwa kwa ubadhirifu wa zaidi ya Sh milioni 73 .7 za makusanyo ya mapato ya ndani ya Halmashauri ya Mji Ifakara ni Haile Chitango, aliyekuwa Mweka Hazina wa halmashauri hiyo na sasa amehamishiwa Halmashuri ya Wilaya ya Chunya mkoani Mbeya.Kwa upande wa Halmashauri ya Wilaya ya Kilombero, waliosimamishwa kazi kwa tuhuma za ubadhirifu ni David Onyango, ambaye ni Ofisa Misitu kwa upotevu wa Sh milioni 51 na Ofisa Uvuvi, Aliakada Kandongole, anayedaiwa kufuja Sh milioni 36 .Mwingine ni Ofisa Maendeleo ya Jamii wa halmashauri ya wilaya hiyo, Charles Chali anaye tuhumiwa kwa ubadhirifu wa Sh milioni 2.5 na Ofisa Uvuvi, Fucut Kalunde, anayedaiwa kufuja Sh milioni nane.Waziri mkuu aliagiza watumishi waliohamishiwa halmashauri nyingine huku wakiwa na tuhuma za kufanya ubadhirifu wa fedha za makusanyo, warudishwe mara moja katika halmashauri zao za mwanzo na kuzirejesha fedha hizo.Aliiagiza Taasisi ya Kuzuia na Kupambana na Rushwa Takukuru kuanza uchunguzi mara moja.Lazima hawa wawajibike, wote wasimame kazi na warudishe fedha zote ndani ya siku tatu kabla sijamaliza ziara yangu aliagiza.Pamoja na kuwasimamaisha kazi watumishi hao, Waziri Mkuu alionesha kusikitishwa kuona mkoa mzima wa Morogoro, umekuwa na walaji wa fedha za serikali. Alionya kwamba Serikali ya Awamu ya Tano haitawavumilia.Katika eneo hili la mapato tupo makini sana, Kilombero , Ifakara na mkoa mzima wa Morogoro kumekuwa na tatizo kubwa la kukusanya mapato na kutoyawasilisha mahali panapohusika. Nipo kwenye ziara hii, nitapita kote huko na kuwashughulikia wabadhirifu wote, hawatabaki salama, alisema Waziri Mkuu.Aidha, Majaliwa aliamuru kurejeshwa kazini mara moja mtumishi wa Kitengo cha Teknolojia na Mawasiliano IT wa Halmadhauri ya Mji Ifakara, John Mvanga, aliyesimamishwa kazi baada ya kufichua ubadhirifu wa mamilioni ya fedha za makusanyo ya Halmashauri ya Wilaya ya Mji Ifakara.Mvanga ambaye alikuwapo katika ukumbi wa kikao hicho, alipotakiwa na Waziri Mkuu kueleza kuwa aligunduaje mtandao wa njia ya malipo ya makusanyo ya mapato ya ndani ya Halmashauri ya Mji Ifakara kuwa hayaingizwi kwenye akaunti ya halmashauri, alisema kuwa viongozi wake walipobaini juu ya suala hilo, alianza kuundiwa zengwe na kuhamishiwa kutoka Halmashauri ya Mji Ifakara kwenda ya Kilombero, ambako nako walimkataa na katika mazingira yasiyofahamika aliandikiwa barua ya kusimamishwa Waziri Mkuu pia alimwagiza Mkuu wa Wilaya ya Kilombero, James Ihunyo na Mkuu wa Polisi wa wilaya hiyo, kuhakikisha wanamlinda mtumishi huyo.Aliwataka madiwani katika mabaraza yao, kuhakikisha wanasimamia ukusanyaji wa mapato na kuhakikisha fedha zinazokuzanywa, zinawasilishwa benki na kupangiwa matumizi ya maendeleo ya wananachi vijijini na kuchukua hatua kwa watendaji wabadhirifu.Aliwataka watumishi wa serikali, hasa wataalamu na wakuu wa idara waende vijijini, kuwahudumiwa wananchi , kusikiliza changamoto zao na kutatua matatizo yao.Mwenyekiti wa CCM Mkoa wa Morogoro, Innocent Kalogeres, alimshukuru RaisJohn Magufuli, kwa kuwasaidia Watanzania wakiwamo wa mkoa huo hususan ujenzi wa vituo vya afya na hospitali, shule na miundombinu ya barabara.Alimweleza Waziri Mkuu juu ya kusuasua kwa ujenzi wa barabara ya lami kutoka Kidatu- Ifakara.Ombi langu kwa Serikali, ujenzi wa barabara hii ambao uliwekewa jiwe la msingi na Rais wetu ujenzi wake hauridhishi , hauna kasi kama ilivotarajiwa na kwa sasa tayari mwaka mmoja umepita na kazi haiendi vizuri alisema.Kuna mgongano kati ya Wizara ya Ujenzi na Wizara ya Fedha na Mipango, kwa niaba ya mkoa wa Morogoro tunakuomba kwa vile hii barabara ilizinduliwa na Rais kasi yake iongezeke, alisema Kalogeres.Akijibu hoja ya mwenyekiti huyo wa CCM mkoa, Waziri Mkuu alisema barabara hiyo ni muhimu na Rais aliagiza lazima ijengwe kwa kiwango cha lami. Hivyo, alisema itajengwa na kukamilishwa kwa ajili ya maendeleo ya ukuaji wa uchumi wa taifa.  <topic>: kitaifa 